OzLabs/hebrew-wiki-articles huggingface dataset:
1100-1109 לפנה"ס

שימו לב: ערך זה מכיל אירועים מן השנים 1109 - 1100 לפני הספירה

== אירועים ומגמות ==
* 1104 לפנה"ס - ייסוד העיר קדיס על ידי מתיישבים פיניקים מצור.
* 1100 לפנה"ס - תגלת-פלאסר הראשון מלך אשור כובש את הממלכה החתית.
* 1100 לפנה"ס - הדורים פולשים ליוון.
* 1100 לפנה"ס - קריסת התרבות המיקנית ביוון מתחילה.
* 1100 לפנה"ס - קריסת התרבות המינואית.
* 1100 לפנה"ס - תקופת המעבר ביוון מתחילה.
* 1100 לפנה"ס - תחילת תקופת תרבות הפרוטו-וילנובן בצפון איטליה.
* 1100 לפנה"ס - סיום תקופת הממלכה החדשה במצרים העתיקה.
* 1100 לפנה"ס - סיום שליטת שושלת שאנג בסין מתקרב.

== אנשים משמעותיים ==
* שמשון הגיבור שופט בישראל.
* זרטוסטרא חי בפרס.

*
קטגוריה:המאה ה-12 לפנה"ס
הברית למען איטליה

הברית למען איטליה (באיטלקית: Alleanza per l'Italia) הייתה מפלגת מרכז באיטליה. 

המפלגה תוארה במניפסט שלה כ"דמוקרטית, ליברלית, עממית", והתנגדה "לשמאל הסוציאל-דמוקרטי ולימין הפופוליסטי". המפלגה התפלגה מהמפלגה הדמוקרטית בנובמבר 2009, ורבים מ-APL הגיעו ממפלגה זו. המפלגה פורקה באופן רשמי בסוף שנת 2016.

== היסטוריה ==
פרנצ'סקו רוטלי, שהנהיג את מפלגת "דמוקרטיה היא חופש" (שהרכיבה בשנת 2007 את המפלגה הדמוקרטית) היה אישיות מרכזית במפלגה הדמוקרטית. בשנת 2009 רוטלי הסתכסך עם המפלגה הדמוקרטית, לאחר שזו ראתה אותו כסממן שמאלי מדי. ב-27 באוקטובר של אותה השנה, לאחר חודשים של ספקולציות, רוטלי פרסם כי הוא עוזב את המפלגה, בטענה שהיא לא מציעה מענה ראוי לפיצול שמובל על ידי הליגה הצפונית. ב-11 בנובמבר 2010 הציג רוטלי את המפלגה שם מפלגתו ואת הלוגו הזמני שלה. כחודש לאחר מכן נערך הקונגרס הראשון של המפלגה בפארמה שבצפון המדינה. באותה השנה נוצרו סיעות ראשונות של המפלגה בבית הנבחרים ובסנאט. בחודשים שלאחר מכן המפלגה ניסתה למשוך אליה קהלים ליברליים וירוקים. בסוף מארס 2010 נערכו בחירות אזוריות במדינה, והמפלגה נערכה בארבעה אזורים בצפון איטליה. בכל אחד מאזורים אלו המפלגה קיבלה אחוזים בודדים מהקולות, ולכן לא היה לה כוח ממשי באזורים אלו. לאור התוצאה (שחשבה למאכזבת מאוד), נשמעו ביקורות רבות ממנהיגי המפלגה בצפון איטליה, ודרשו את התפטרותו של רוטלי ויצירת מבנה קונפדרלי למלגה. רבים ממנהיגים אלו עזבו בהמשך השנה.

בשנת 2012 ניסתה המפלגה להיערך מחדש בקואליציות ובסיעות חדשות, אך ניסיונות אלו לא צלחו. בבחירות לפרלמנט האירופי שנערכו בשנת 2014, המפלגה קיבלה רק 0.7% מהקולות, ולא הצליחה להכניס שום נציג מטעמה אל פרלמנט זה.

בסוף שנת 2016 המפלגה פורקה.

== קישורים חיצוניים ==

* 

קטגוריה:איטליה: מפלגות ליברליות
קטגוריה:איטליה: מפלגות
קטגוריה:מפלגות שהוקמו ב-2009
בית הכנסת בסטובי

__ללא_תוכן_עניינים__

סטובי, "כתובת פּוֹליכֿרמוֹס"
בית הכנסת העתיק בסטובי (ביוונית עתיקה: Στόβοι; ברומית: Stobi; במקדונית: Стоби), במרכז מקדוניה הצפונית המודרנית, התקיים במאות השלישית והרביעית לספירה הנהוגה.

אתר העתיקות של העיר ההיסטורית סטובי נמצא סמוך למפגש הנהרות אריגון ואקסיוס, על הדרך המוליכה מאגן הדנובה אל הים האגאי. סטובי, שהתקיימה עוד לפני הכיבוש המקדוני, הייתה עיר מסחר משגשגת, מרכז המינהל של הפרובינקיה הרומית 'מקדוניה סַלוּטַריס' (לימים 'מקדוניה סֶקוּנדָה') ומושב בישוף במאות הרביעית והחמישית. העיר חרבה במאה השישית וניטשה. בחפירות שנערכו בה נחשפו שרידי בית הכנסת מן התקופות הרומית והביזנטית. קיום בית כנסת עתיק בסטובי נודע כבר ב-1931, עם גילוי כתובת העוסקת בו, אבל שרידי מבניו אותרו ונחקרו רק בשנות ה-70 של המאה העשרים.

בית הכנסת העתיק של סטובי נמצא בתוך מכלול מבנים מאוחרים לו, שהחוקרים מכנים בשם "הבזיליקה המרכזית" ו"בית תהילים". זוהו בו שני שלבים בשני מפלסים לא חופפים. מבית הכנסת הראשון נותרו שרידים מעטים, שהמשמעותי בהם הוא עמוד שיש ועליו כתובת ארוכה, בת 32 שורות, ביוונית. ציון השנה בכתובת אינו ברור, והתאריך נתון במחלוקת בקרב חוקרי הכתב: שתי האפשרויות הן שנת 163 או שנת 279 לספירה. הכתובת מתייחסת למקדיש המבנה, קלודיוס טיבריוס פּוֹליכֿרמוֹס (Polycharmos), "אב הכנסת בסטובי" (Patër tës Stóbois Synagögës), שבנדבתו תוקן והורחב הבניין. ייתכן שתרם אגף מביתו שלו, כפי שניתן להסיק מתוכן הכתובת. "כתובת פוליכרמוס" מציינת את חלקי המבנה – "מקום קדוש" (hagios topos), שהוא כמשוער אולם ההתכנסות לתפילה, חדר הסבה (triklnion) וחצר מוקפת עמודים (tetrastoön), אך אין בממצאים כדי להמחיש תוכנית קרקע מוגדרת של המבנה. יש סימנים לכך שבית הכנסת משלב זה כלה בשריפה.

בית הכנסת מן השלב השני, שהקמתו מתוארכת לראשית המאה הרביעית, בנוי על גבי חלק מבניין בית הכנסת הראשון. משלב זה נותרה רצפת פסיפס מעוטרת בדגמים גאומטריים, דומים לאלה שנמצאו ברצפות אחרות בסטובי ובסביבתה. האולם המרכזי, שמידותיו 7.9 × 13.3 מ', מכוון לדרום-מזרח. בצמוד לקצהו המזרחי של האולם נמצאו שרידי משטח מוגבה, בימה, וכן נמצאו שרידי ספסל שנמשך לאורך הקיר הדרומי. בחדר סמוך, מדרום למבנה בית הכנסת, נמצא דימוי של מנורת שבעה קנים על פיסת קיר מטויח. במהלך פעולות שימור שנערכו באתר ב-1994 נמצאה לוחית שיִש מעוגלת (בשימוש מִשני כאבן מִדרך) ועליה כתובת המציינת את אלכסנדר, המשגיח (phrontistes), ששיפץ את הסטיו המוליך ל"בית הכנסת הקדוש" (Hagia Synagoga). הכתובת מיוחסת לתחילת המאה הרביעית, כלומר לשלָב השני של בית הכנסת. בניין הבזיליקה, שמתחתיו נמצאו שרידי בית הכנסת, מיוחס לשלהי המאה הרביעית, ומכאן תיארוך סופו של בית הכנסת במקום זה. הכניסה לבזיליקה הנוצרית, וכך גם לקוֹדמהּ באתר – בית הכנסת, הייתה דרך הרחוב שחצה את העיר במרכזהּ.

לא ידוע דבר על הקהילה היהודית בסטובי בעת העתיקה ממקורות שאינם ארכאולוגיים ואפיגרפיים.

== ראו גם ==
* סטובי

==לקריאה נוספת==
* אשר עובדיה, "קהילות יהודיות במקדוניה ובתרקיה בעת העתיקה", תעודה י"ב, תשנ"ז, עמ' ל"ט–נ"א

==קישורים חיצוניים==
* [http://www.stobi.mk/Templates/Pages/Excavations.aspx?page=176 דף בית הכנסת באתר האינטרנט של חפירות סטובי] 
* [http://cojs.org/a_survey_of_ancient_diaspora_synagogues/ גדעון פרסטר, סקירת בתי כנסת עתיקים בתפוצות] 

== הערות שוליים ==

קטגוריה:בתי כנסת עתיקים
קטגוריה:יהדות מקדוניה הצפונית
המפלגה הדמוקרטית (לוקסמבורג)

המפלגה הדמוקרטית (בלוקסמבורגית: Demokratesch Partei, בצרפתית: Parti Démocratique, בגרמנית: Demokratische Partei, מכונה בקיצור גם ה-DP) היא מפלגה ליברלית בלוקסמבורג, ואחת משלוש המפלגות המרכזיות במדינה. כיום המפלגה מובילה את ממשלת לוקסמבורג, אם כי היא רק המפלגה השנייה בגודלה. ה-DP ממוקמת במרכז-ימין מבחינה פוליטית, ותומכת בליברליזם כלכלי מתון, עם דגש חזק על אינטרנציונליזם ורעיון זכויות האדם. המפלגה מונהגת על ראש ממשלת לוקמבורג קסאבייה בטל. מעוז המפלגה הוא העיר לוקסמבורג, שם ניצחה ברציפות בבחירות לראשות העיר מאז שנת 1970. 

המפלגה נחשבת לאחת המפלגות הליברליות החזקות באירופה, זאת בעיקר בשל כוחה הפוליטי, מעורבותה בממשל הלוקסמבורגי, ותפקידה במוסדות הבינלאומיים.

== היסטוריה ==
אמנם בלוקסמבורג התקיימו פלטפורמות ליברליות עוד משנת 1904, המפלגה נוסדה במתכונת הנוכחית ב-24 באפריל 1955. בתחילתה הייתה ה-DP מפלגה קטנה, וקיבלה 6 מושבים בבחירות הראשונות שלה, שנערכו בשנת 1955. בבחירות שנערכו בשנת 1959 קיבלה 11 מושבים בפרלמנט ולקחה חלק מסוים בממשלה של המפלגה הסוציאליסטית. בשנת 1964 המפלגה חזרה לשישה מושבים. בשנת 1968 קיבלה שוב 11 מושבים וחזרה אל חיק הממשלה. 

בשנת 1974 קיבלה המפלגה 22% מהקולות, עובדה שאפשרה לה לנהל משא ומתן עם המפלגות הגדולות ממנה. כתוצאה מכך, קיבלה תפקידים מרכזיים בממשלה. בשנים שלאחר מכן התרחש משבר כלכלי במדינה, והממשלה ניסתה לצמצם את נזקיו ולמנוע אבטלה המונית בתעשיית הפלדה. עם זאת, המפלגה הצליחה להוביל רפורמות רבות, בהן ביטול עונש המוות וקיצור תהליכי הביורוקרטיה של הליכי הגירושים.

בשנת 1979 קיבלה המפלגה כ-15 מושבים בפרלמנט, והייתה למפלגה השנייה בגודלה- הישג שיחזור על עצמו רק בשנת 1999. באותה השנה המפלגה זכתה בשני מושבים בפרלמנט האירופי, הישג שלא יחזור לעצמו. בשנים 1984-1999 פעלה המפלגה באופוזיציה.

== אידאולוגיה ==
המפלגה אמנם נוטה לימין הפוליטי, אך בעשורים האחרונים היא נוטה להרכיב ממשלות עם מפלגות משני צידי המתרס הפוליטי. בכך היא דומה יותר למפלגה הליברל-דמוקרטית בבריטניה או המפלגה הדמוקרטית החופשית בגרמניה, מאשר מפלגות ליברליות קלסיות אחרות בבלגיה או בהולנד. 

המפלגה מאמינה בליברליזם כלכלי, סחר חופשי וכלכלת שוק. המפלגה תומכת בנחרצות בחירויות האזרח ובזכויות האדם, ובכך גם בזכויותיהם של מהגרים ובזכויות להט"ב. דוגמה לתמיכת המפלגה בזכויות אדם היא ביטול עונש המוות ותמיכה בזכות להפלות מלאכותיות. בנוסף על כך, המפלגה תומכת בחיזוקם של האיחוד האירופי, נאט"ו והאומות המאוחדות.

== תמיכה פוליטית ==
מרבית מהכוח הפוליטי של המפלגה מגיע ממצביעים מן מעמד הביניים. רוב תומכי ה-DP הם צעירים, אנשי צווארון לבן, עובדי מדינה, עצמאים ואנשים בעלי הכנסה גבוהה. המפלגה זוכה להצלחה בעיר לוקסמבורג ובפרבריה העשירים. המפלגה (וגם הפלטפורמות הליברליות שקדמו לה) זכו להצלחה רבה מאוד בבחירות המוניציפליות בעיר.

== קישורים חיצוניים ==

* 

קטגוריה:לוקסמבורג: פוליטיקה
קטגוריה:מפלגות ליברליות
זיו דשא

זיו דשא (נולד ב-22 באוגוסט 1968) הוא פוליטיקאי ישראלי ששימש ראש מועצת זכרון יעקב מאז יולי 2016 ועד מרץ 2024.

==ביוגרפיה==
דשא נולד בזכרון יעקב. הוא למד בבית ספר יסודי במושבה ובבית ספר תיכון, בפרדס חנה. הוא מילא תפקידי פיקוד ומטה, בחטיבת חיל רגלים, והשתחרר בדרגת רב-סרן. הוא בוגר הטכניון, בפקולטה להנדסה חקלאית, במגמת מים קרקע ואיכות סביבה. בעל תואר שני במנהל עסקים.

דשא עבד בתכנון וניהול פרויקטים הנדסיים, בתחום התשתיות העירוניות וב-16 השנים שלפני היבחרו, עסק בתפקידי ניהול שונים בהיי טק. בו זמנית, הוא היה חבר מועצת זכרון יעקב ויושב ראש ועדת הביקורת של המועצה. הוא היה גם חבר הנהלות בעמותות ומטות מאבק ציבוריים שונים וחבר הנהלת בנק הלוואה וחסכון, המסייע לחבריו בתמיכה כלכלית בעת הצורך.

דשא נבחר בבחירות לראשות המועצה, שהתקיימו בלא בחירות למליאת המועצה, לאחר שקודמו לתפקיד, אלי אבוטבול, התפטר מתפקידו, בעקבות המלצת המשטרה להעמידו לדין, בחשד לאיומים. דשא גבר על המועמדת עלוית פרוינד, לאחר שארבעת המועמדים האחרים הסירו את מועמדותם לקראת יום הבחירות. אחוזי ההצבעה עמדו על קרוב ל-50%.

אחת המשימות הראשונות של דשא בתפקידו, במהלך גל השרפות בישראל, בסוף נובמבר 2016, הייתה התמודדות עם שרפה בזמן אמת, ושיקום נזקיה.

באוקטובר 2018 נבחר דשא כמועמד בתמיכת הליכוד לקדנציה שנייה כראש מועצת זכרון יעקב ברוב של 50.01% מול שני מועמדים אחרים.<ref></ref>

לאחר הפעלת תוכנית הבראה כלכלית שזכתה לתמיכת כל המועצה, התייצב מצבה הכלכלי של המועצה. סקר נכסים שנעשה על פי חוק, העביר את המועצה למצב של שיפור מתמיד, הן בחזות, בניקיון ובאירועי תרבות שזכו לכיסוי בתקשורת.<ref></ref>

בבחירות 2024 התמודד לכהונה נוספת, קיבל כ-36% מהקולות ולא נבחר לאחר שיריבו, אלי אבוטבול, ראש העיר הקודם, קיבל מעל 45% מהקולות ונבחר לתפקיד.

==חיים אישיים==
דשא נשוי לדפנה ואב לארבעה ילדים.

==קישורים חיצוניים==
* ריקי לוי, [http://www.gfn.co.il/inner.asp?page=25&item=4294 ריאיון עם זיו דשא, ראש מועצת זכרון יעקב], באתר גפן – מגזין המושבות, 15 ביוני 2018
* אלכסנדרה בויאר דוברת המועצה - [https://www.gfn.co.il/write/%D7%90%D7%9C%D7%9B%D7%A1%D7%A0%D7%93%D7%A8%D7%94-%D7%91%D7%95%D7%99%D7%90%D7%A8-%D7%93%D7%95%D7%91%D7%A8%D7%AA-%D7%9E%D7%95%D7%A2%D7%A6%D7%94-%D7%9E%D7%A7%D7%95%D7%9E%D7%99%D7%AA-%D7%96/ אוסף כתבות שהתפרסמו באתר גפן] בהן מוזכר זיו דשא, ראש מועצת זכרון יעקב.

== הערות שוליים ==

קטגוריה:ראשי מועצת זכרון יעקב
קטגוריה:בוגרי בית הספר התיכון החקלאי פרדס חנה
קטגוריה:בוגרי הטכניון - מכון טכנולוגי לישראל
קטגוריה:ישראלים שנולדו ב-1968
יוהאן הפסטין

יוהאן הפסטין (באיסלנדית: Jóhann Hafstein; 19 בספטמבר 1915 – 15 במאי 1980) היה ראש ממשלת איסלנד בין השנים 1970 – 1971 ומנהיג מפלגת העצמאות של איסלנד בין השנים 1970 – 1973. הוא היה חבר האלת'ינגי (הפרלמנט האיסלנדי) משנת 1946 ועד 1978 ויושב ראש הבית התחתון שלו בין השנים 1959 – 1961 ובין השנים 1962 – 1963. בין השנים 1952 – 1963 הוא שימש כמנהל הכללי של בנק הדיג של איסלנד. במהלך שנות השישים הוא שימש בתפקידי שר המשפטים, הדתות, התעשייה והבריאות. הוא ייצג את איסלנד בדיוני העצרת הכללית של האומות המאוחדות ב-1953, 1959 ו-1974.

==חייו==
הפסטין נולד בעיר אקוריירי שבצפון איסלנד ליוליוס הווסטינס, לימים נציב המחוז, ולת'ורונר יונסדוטיר. הוא השלים את בחינות הבגרות שלו ב-1934 וסיים לימודי משפטים באוניברסיטת איסלנד ב-1938. בתקופת לימודיו הוא היה יושב ראש מועצת הסטודנטים של האוניברסיטה. לאחר מכן הוא למד לימודי המשך במשפט בינלאומי פומבי עד סתיו 1939 באוניברסיטת לונד שבשוודיה וכן בדנמרק ובגרמניה.

ב-1938 הוא נשא לאישה את ראגהיידר תורס, בתם של הוקס תורס, אחיו של אולאפור תורס, ושל סופיה הפסטין, בתו של הנס הפסטין, מי שהיה השר לענייני איסלנד הראשון שהיה תושב איסלנד, למעשה, ראש ממשלת איסלנד הראשון.

==קריירה פוליטית==
ב-1935 ייסד הפסטין את אגודת הסטודנטים ווקה (Vaka) באוניברסיטת איסלנד והיה יושב הראש הראשון שלה. ב-1939 הוא היה לחבר במפלגת העצמאות של איסלנד ונבחר להיות יושב ראש המשמרת הצעירה של המפלגה (Heimdallur), תפקיד אותו מילא עד 1942, עת נבחר להיות מזכיר המפלגה. בשנים 1943 – 1955 הוא שימש גם כיושב ראש של מועצת הנציגים של האיגודים העצמאיים של רייקיאוויק.

ב-1946 נבחר הפסטין כחבר האלת'ינגי וכיהן בו עד 1978. ב-1963 הוא מונה לתפקיד שר התעשייה והמשפטים. ב-1965 הוא נבחר לתפקיד סגן מנהיג מפלגת העצמאות ולאחר מותו הטרגי של ביארני בנדיקטסון ב-10 ביולי 1970 הוא ירש אותו בתפקיד ראש המפלגה, בשלושת החודשים הראשונים הוא כיהן כראש הממשלה בפועל ולאחר מכן נבחר לתפקיד כמינוי של קבע והמשיך לכהן במקביל כשר התעשייה.

לאחר תבוסתה של מפלגת העצמאות בבחירות שנערכו ביולי 1971 עבר הפסטין להיות יושב ראש האופוזיציה. בסתיו 1973 הוא פרש מתפקידו זה מטעמי בריאות.

ב-1976 פורסם קובץ המאמרים שלו, "יסודות הפוליטיקה והממשל" (Þjóðmálaþætti).

יוהאן הפסטין מת ב-15 במאי 1980 לאחר מחלה קשה וארוכה.

==קישורים חיצוניים==

* [http://www.althingi.is/altext/cv/?nfaerslunr=284 מידע אודותיו באתר האלת'ינגי (הפרלמנט האיסלנדי)] 

קטגוריה:ראשי ממשלת איסלנד
קטגוריה:ילידי 1915

קטגוריה:איסלנדים שנפטרו ב-1980
לוטוס סימן 6

לוטוס סימן 6 (באנגלית: Lotus Mark VI) היא מכונית ספורט, בתצורת קבריולה, רודסטר, 2 מושבים, מתוצרת יצרנית מכוניות המרוץ והספורט "לוטוס מכוניות" הבריטית אשר יוצרו בין השנים 1952–1957.

השלדה הייתה עשויה מאלומיניום, המנוע וחלקים מהמארז נלקחו מפורד פרפקט E93A. את הדגם תכנן, בנה ועיצב קולין צ'פמן מייסד "לוטוס מכוניות".

תאוצת ה-"לוטוס סימן 6" בין 0–100 קמ"ש היא 15 שניות ויוצרו ממנה 110 יחידות.

== גלריה ==
<gallery mode="packed">
קובץ:1953LotusMk6ChassisNo9.jpg|לוטוס סימן 6
קובץ:Lotus Mark 6.jpg| לוטוס סימן 6
קובץ:Lotus 6 (and me) - Flickr - exfordy.jpg|לוטוס סימן 6 - מבט לתא הנהג
קובץ:1952 Lotus 6 Heritage Motor Centre, Gaydon (2).jpg|לוטוס סימן 6
קובץ:Lotus6.jpg|לוטוס סימן 6
</gallery>
==ראו גם==
* לוטוס סימן 2
* לוטוס 32

==קישורים חיצוניים==

* [https://www.youtube.com/watch?v=XnBxP8h2krs לוטוס סימן 6] (2:12 דקות), יו-טיוב
* [http://www.conceptcarz.com/z20136/Lotus-Mark-VI.aspx לוטוס סימן 6] (1954 Lotus Mark VI - conceptcarz.com)
==הערות שוליים==

קטגוריה:מכוניות ספורט
קטגוריה:דגמי מכוניות שהושקו ב-1952
6
קטגוריה:מכוניות בריטיות
דמויות (אלבום)

דמויות הוא אלבומו השני של הראל סקעת שיצא ב-1 בספטמבר 2009.
== הפקה ==
ב-20 במאי 2009 יצא לתחנות הרדיו סינגל הבכורה מהאלבום, "מובן לי עכשיו", שכתב והלחין עפר בשן. ב-8 ביולי יצא לתחנות הרדיו סינגל שני, "בואי היום"' שכתב והלחין יהלי סובול וב-1 בספטמבר 2009 יצא האלבום המלא. במקביל לצאת האלבום יצא סינגל נוסף, "סוף", שכתב סקעת עצמו והלחין עילי בוטנר. לאחר מכן יצא סינגל נוסף "עוד יאיר עלי" בנובמבר 2009.

באלבום זה גדל חלקו של סקעת בכתיבת השירים. פרט ל"סוף", הוא כתב גם את מילות השיר "דמויות", והשתתף בכתיבת השירים "ציפור" (עם מאיר גולדברג) ו"עוד יאיר עלי" (עם עפר בשן ובני בשן). סקעת גם עיבד את השיר "תמימותי" (מילים ולחן של אופיר קידר), הפותח את האלבום. ההפקה המוזיקלית של שאר השירים התחלקה בין פיטר רוט, יזהר אשדות וזיו קוז'ו.

==רשימת השירים==

==קישורים חיצוניים==

קטגוריה:אלבומי 2009
קטגוריה:אלבומים בעברית
קטגוריה:אלבומים שהופקו על ידי יזהר אשדות
דמוקרטים 66

דמוקרטים 66 (בהולנדית: Democraten 66, מכונה גם D66) היא מפלגה ליברלית בהולנד. D66 הוקמה בשנת 1966 על ידי קבוצה של אינטלקטואלים צעירים. היעד העיקרי של המפלגה היה דמוקרטיזציה של המערכת הפוליטית. 

מלבד 29 הנציגים של המפלגה בפרלמנט ההולנדי (19 בבית הנבחרים ו-10 בסנאט) וארבעת נציגיה בפרלמנט האירופי, המפלגה חזקה מאוד ברשויות המקומיות במדינה. מרבית מהכוח האלקטורלי של המפלגה ממוקם בערים הגדולות (כגון אמסטרדם, אוטרכט, אנסחדה, חרונינגן, הארלם, טילבורך, אמרספורט, האג וארנהם), בעיקר בקרב המשכילים והמעמד העליון. ההיסטוריה של המפלגה מאופיינת בתנודות אלקטורליות גדולות.

שם המפלגה- "דמוקרטים 66" נובע מהאג'נדה הדמוקרטית של המפלגה והשנה בה נוסדה.

== היסטוריה ==
המפלגה נוסדה ב-14 באוקטובר 1966 על ידי 44 פעילים. מרביתם תוארו כנובוס הומו, אם כי רובם כבר כיהנו במשרות פוליטיות לפני הקמת המפלגה. בתחילתה, המפלגה לא החזיקה באידאולוגיה ברורה, אלא קראה לדמוקרטיזציה רדיקלית של החברה ולפרגמטיזם. בבחירות שנערכו בשנת 1967, קיבלה המפלגה כ-7 מושבים בבית הנבחרים, הישג חסר תקדים למפלגה חדשה. בשנת 1972 בפעם הראשונה לקחה חלק בפעילות הממשלה. בשנתיים שלאחר מכן מרבית מחברי המפלגה עזבו, ותוצאות הבחירות האזוריות היו מאכזבות מאוד עבור המפלגה, ובבחירות לסנאט שהתקיימו ב-1974, ה-D66 הפסידה מחצית מנציגיה. המצב היה כל כך חמור, עד שבקונגרס המפלגתי שהתקיים בשנת 1974, הוצע אף לפרק את המפלגה. רוב חברי המפלגה הצביעו בעד הפירוק, אך לא הושג רוב הכרחי של שני שלישים. לאחר המשבר הנהגת המפלגה הדגישה אוריינטציה ליברלית, ובכך הכפילה את כוחה בבחירות לבית הנבחרים שנערכו בשנת 1977, אם כי באותה השנה הפסידה את נציגותה בסנאט. 

בשנת 1981 לקחה חלק בממשלה למשך שנה, ובשנת 1982 שבה לאופוזיציה. שיא כוחה של ה-D66 היה בשנת 1994, עם 24 מושבים בבית הנבחרים ו-12 בסנאט. לקחה חלק בממשלה בשנים 1994-2002.

== אידאולוגיה ==
ערכי המפלגה הם דבר השנוי במחלוקת בתוך ה-D66. בתוך המפלגה יש שני פלגים מרכזיים- הדמוקרטיים הרדיקלים והליברלים הפרוגרסיביים. מאפיינים עיקריים של מצע המפלגה כוללים:
* שילוב של כלכלת שוק ומעורבות ממשלתית במשק.
* ה-D66 תומכת בהגדלת ההוצאה הממשלתית על חינוך וחדשנות, למשל הגדלת שכר המורים. כמו כן, המפלגה תומכת בהקטנת הרגולציה בענף ויצירת תחרות.
* חיזוק נושא הקיימות והשקעה באנרגיה בת קיימא. לשם כך, המפלגה תומכת בפתיחת כורים גרעיניים, בתנאים מסוימים.
* לגליזציה של המתת חסד, זנות ונישואים חד-מיניים.
* רפורמות דמוקרטיות, כגון ריבוי משאלי עם, ביטול הסנאט, ובחירה ישירה של ראשי ממשלה וראשי ערים.
* חיזוק כוחו של האיחוד האירופי, במיוחד בנושאים הנוגעים לקיימות, יחסי חוץ והגירה.

== ארגון ==
הגוף הגבוה ביותר ב-D66 הוא העצרת הכללית, שבה כל חבר יכול להשתתף. הוא מתכנס פעמים רבות בשנה. האספה בוחרת את מועמדי המפלגה לפרלמנטים השונים. למפלגה יש 250-300 סניפים ברחבי הולנד. למפלגה יש ארגון נוער שהצמיח מספר חברי פרלמנט.

המפלגה לוקחת חלק באינטרנציונל הליברלי מאז שנת 1986.

==קישורים חיצוניים==

* 

קטגוריה:הולנד: מפלגות
קטגוריה:הולנד: מפלגות ליברליות
קטגוריה:מפלגות שהוקמו ב-1966
הבעיה החמישית של הילברט

הבעיה החמישית של הילברט היא אחת מ-23 הבעיות של הילברט, שאותן הציג המתמטיקאי הגרמני דויד הילברט בשנת 1900 בוועידת פריז של הקונגרס הבינלאומי של המתמטיקאים. הבעיה החמישית עוסקת באפיון של חבורות לי.

התאוריה של חבורות לי מתארת סימטריה רציפה. חשיבותה במתמטיקה ובפיזיקה עיונית (למשל בתורת הקווארקים) גדלה בהתמדה במהלך המאה העשרים. בפשטות, התאוריה של חבורות לי היא המכנה המשותף בין תורת החבורות לבין תורת היריעות טופולוגיות. שאלתו של הילברט הייתה: האם הגבלת התאוריה ליריעות חלקות תשפיע על המשפטים שניתן (או לא ניתן) להוכיח בתאוריה? במילים אחרות: האם ישנן חבורות רציפות שאינן גזירות? מלכתחילה שוער שהתשובה תהיה שלילית, שכן הדוגמאות העיקריות לחבורות לי הן יריעות חלקות. הוכחה מדוקדת להשערה זו ניתנה בתחילת שנות ה-50.

על אף זאת, כיוון שההגדרה המדויקת של "יריעה" לא הייתה ידועה בזמנו של הילברט, יש מקום לדיון בדבר הניסוח המדויק של הבעיה בטרמינולוגיה מתמטית עכשווית, וממילא ניתן לדון האם הבעיה אכן נפתרה.

==ניסוח קלאסי של הבעיה==
במשך תקופה ארוכה היה מקובל לנסח את הבעיה כשאלת האפיון של חבורות לי כחבורות טופולוגיות שהן גם יריעות טופולוגיות. במונחים קרובים יותר לאלה ששימשו את הילברט, ליד איבר היחידה e של החבורה G יש קבוצה פתוחה U במרחב האוקלידי שמכילה את e, ובתת-קבוצה V של U יש העתקה רציפה F:V × V → U שמקיימת את אקסיומות החבורות, במקום שבו הן מוגדרות. הבעיה היא להראות ש-F היא פונקציה חלקה ליד e (כיוון שחבורות טופולוגיות הן מרחבים הומוגניים, הן נראות בכל מקום כפי שהן נראות ליד e).

התוצאה המהותית הראשונה, לחבורות קומפקטיות הייתה של ג'ון פון נוימן ב-1933. המקרה של חבורות אבליות קומפקטיות לוקלית נפתר בשנת 1934 בידי לב פונטריאגין. השלמת הפתרון, לפחות במשמעות זו של דברי הילברט, ניתנה בשנות ה-50, בעבודתם של אנדרו גליסון, דין מונטגומרי ולאו זיפין.

בשנת 1953 נתן הידהיקו ימבה תשובה סופית לשאלתו של הילברט, במשפט:
:אם חבורה קשירה קומפקטית לוקלית G היא גבול פרויקטיבי של סדרה של חבורות לי, והיא "ללא תת-חבורות קטנות" (הסבר להלן) אז G היא חבורת לי.

===ללא תת-חבורות קטנות===
חבורה טופולוגית G היא ללא תת-חבורות קטנות אם יש סביבה N של איבר היחידה e שאין בה תת-חבורה גדולה מאשר e. חבורת המעגל (מעגל היחידה במישור המרוכב) מקיימת תנאי זה, וכך גם החבורה הליניארית הכללית מעל שדה המספרים המרוכבים, ואילו המספרים ה-p-אדיים Z<sub>p</sub> כחבורה אבלית אינם מקיימים תנאי זה.

==ניסוחים אחרים==
חוקרים אחדים מפרשים את הבעיה החמישית של הילברט בצורות אחרות, וכל אחת מדרכי פרשנות אלו דורשת הוכחה משלה. אחד הניסוחים האחרים, המייחס לחבורה הנידונה פעולה על קבוצה אחרת, הוא השערת הילברט-סמית, ולזו אין עדיין פתרון מלא.

בשנים 1969–1970 פרסם המתמטיקאי פר אנפלו מספר מאמרים המתייחסים לבעיה החמישית של הילברט כבעיה באנליזה פונקציונלית. דיון בגישה זו מופיע בפרק האחרון של ספרם של יורם לינדנשטראוס ויואב בנימיני, Geometric nonlinear functional analysis.

==הערות שוליים==

5
קטגוריה:חבורות לי
משה אגוזי

משה אגוזי (14 באוגוסט 1903 – 20 באוקטובר 1983) היה פעיל בארגון ההגנה בתל אביב והאחראי על הקמת ותחזוקת הסליקים של הארגון במחוז דן. לאחר קום המדינה שירת כקצין חימוש במטה הארצי של המשטרה.

== ביוגרפיה ==
אגוזי נולד ב-1903 בוולושצ'ובה שבפולין כמשה זולונץ' (ZOLNOZ) ליהודה לייב וחיה אסתר (לבית ניימן). למד בבית ספר בעיר מגוריו ובהמשך למד במספר קורסים צבאיים. לאחר מלחמת העולם הראשונה התגייס לצבא פולין ושירת באזור וילנה בשנים 1920–1923. ב-1923 עלה לארץ ישראל והחל לעבוד עם עוד שותף בצביעת בתים. בתקופה זו החל כבר להיות פעיל בארגון ההגנה (שנוסד ב-1921) ועבר קורס מ"מ (1936) וקורס מ"פ (1942). ב-1927, עם פרוץ מאורעות תרפ"ט, נשלח לארגן את השמירה במושבה יסוד המעלה. ב-1929 חזר לתל אביב והקים פלוגה ניידת של 75 רוכבים להגנת מושבות השרון ובמקביל פתח חנות משקאות. ב-1933 החל ארגון ההגנה בפעילות מואצת של רכישת ואחסון נשק ואגוזי צורף לחטיבת קרייתי והיה בין ארבעת הפעילים שמונו לטפל בקבלתו ואחסונו במחוז דן. לשם כך הקימה הקבוצה כ-12 סליקים ברחבי תל אביב.

בנוסף לתפקידו כאחראי סליקים, מונה אגוזי למפקד הראשון של הש"ז (שירות הזהירות). בתפקידו זה היה אגוזי אחראי לשמירת הסודיות של ארגון ההגנה על ידי התקנת מערכות אזעקה והתראה בקרבת הסליקים וכן לתרגול פינוי תכולתם של סליקים שהיה חשש שיתגלו.

ב-1 באוגוסט 1948, בשלהי מלחמת העצמאות, הצטרף אגוזי למשטרת ישראל שם עסק בענייני נשק ושירת כקצין חימוש בדרגת סגן ניצב במטה הארצי של המשטרה. במסגרת עבודתו השאיל נשק למוזיאונים ולהצגות תיאטרון.

אגוזי נישא לראשונה לקליר (קלרה), ילידת לייפציג, ולזוג נולדו בן ובת. בנישואין שניים נישא לחיה. קליר נפטרה ב-1965. אגוזי נפטר ב-1983 והובא לקבורה בבית הקברות קריית שאול לצד רעייתו.

== לקריאה נוספת ==
* משה אגוזי, מעזבונו של הסליקר הראשי של ההגנה בת"א פרקי תע"ש במחתרת, הוצאת משרד הביטחון
* ד"ר רפי קיטרון, ארץ ישראל הנסתרת – סיפורם של הסליקים ותולדותיהם, הוצאת אריאל, 2010, עמודים 163–167

== קישורים חיצוניים ==
* 
* 
* 

== הערות שוליים ==

קטגוריה:לוחמי ההגנה
קטגוריה:ישראלים ילידי פולין
קטגוריה:אנשי העלייה השלישית
קטגוריה:שוטרים ישראלים
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1903
קטגוריה:ישראלים שנפטרו ב-1983
מגאפון (חברה)

חברת מגאפון היא חברת תקשורת המפעילה רשת סלולרית ברוסיה ומספקת שירותי טלפוניה מקומית, שירותי גישה לאינטרנט ושיחות בינלאומיות.

בשנת 1993 החברה הוקמה לראשונה בסנקט פטרבורג בשם "GSM צפון-מערב" ובשנותיה הראשונות הייתה בבעלות מפעילות סלולרי מסקנדינביה. במאי 2002 אורגנה מחדש תחת השם מגאפון.

החברה פועלת ב-83 סובייקטים פדרליים של רוסיה וכך גם בטג'יקיסטן ובאבחזיה ודרום אוסטיה. נכון לסוף 2015 היו מנויים בה 100.8 מיליון איש.

במאי 2017 מערך המחשוב של החברה נפגע מתוכנת הכופר "WannaCry".

==קישורים חיצוניים==
 
* 

קטגוריה:חברות תקשורת רוסיות
קטגוריה:תקשורת סלולרית ברוסיה
קטגוריה:חברות הנסחרות בבורסה לניירות ערך במוסקבה
ז'אן-מיקאל סרי

ז'אן-מיקאל סרי (בצרפתית: Jean-Michaël Seri; נולד ב-19 ביולי 1991) הוא כדורגלן מחוף השנהב המשחק בעמדת הקשר בהאל סיטי ובנבחרת חוף השנהב.

== קריירת מועדונים ==
=== תחילת הקריירה ===
סרי נולד בחוף השנהב. בשנת 2010 החל לשחק במימוסאס, מועדון פאר מאביג'אן, בירת חוף השנהב, לאחר שהגיע אליו ממחלקת הנוער של אפריקה ספורטס. הוא שיחק במועדון במשך שתי עונות, בהן ערך 16 הופעות ליגה והבקיע שער אחד, ואף זכה באליפות חוף השנהב לעונת .

=== פורטו ב' ופאסוס די פריירה ===
ב-2 בנובמבר 2012 עבר סרי אל פורטו ב', קבוצת המילואים של פורטו. הוא שיחק בקבוצה במשך עונה אחת, בה ערך 19 הופעות ליגה והבקיע שער אחד.

ב-31 באוגוסט 2013 עזב סרי את פורטו ב' על-מנת לחתום על חוזה לשלוש שנים בפאסוס די פריירה מליגת העל הפורטוגלית. ב-14 בספטמבר ערך סרי את הופעת הבכורה שלו במועדון, כששיחק 80 דקות בהפסד 1–3 לבנפיקה ליסבון במסגרת המחזור הרביעי בליגה. ב-2 במרץ 2014 הבקיע סרי את שער הבכורה שלו במועדון, שער בדקה ה-54 בניצחון 1–3 על מאריטימו במסגרת המחזור ה-21 בליגה. בעונתו הראשונה במועדון ערך סרי 21 הופעות ליגה והבקיע שער אחד, ובעונתו השנייה הוסיף שער אחד ב-33 הופעות ליגה.

=== ניס ===
ב-11 ביוני 2015 חתם סרי בניס מליגת העל הצרפתית. ב-8 באוגוסט ערך סרי את הופעת הבכורה שלו במועדון, כששיחק 90 דקות בהפסד 1–2 למונקו במסגרת המחזור הראשון בליגה. ב-27 בספטמבר הבקיע סרי את שער הבכורה שלו במועדון, שער בדקה ה-53 בניצחון 1–4 על סנט אטיין במסגרת המחזור השמיני בליגה. סרי שיחק בכל משחקי הליגה של קבוצתו בעונתו הראשונה בה (35 משחקים בהרכב הפותח ושלושה משחקים כמחליף), והבקיע שלושה שערים.

=== פולהאם ===
ב-12 ביולי 2018 חתם סרי בפולהאם מהפרמייר ליג לארבע שנים. ב-11 באוגוסט ערך את הופעתו הבכורה בהפסד 0–2 לקריסטל פאלאס. ב-25 באוגוסט כבש את שערו הראשון בניצחון 2–4 על ברנלי.

== קריירה בינלאומית ==
ב-6 בספטמבר 2015 ערך סרי את הופעת הבכורה שלו בנבחרת חוף השנהב, כששיחק 90 דקות בתיקו 0-0 נגד נבחרת סיירה לאון במסגרת מוקדמות גביע אפריקה לאומות 2017. ב-17 בנובמבר 2015 הבקיע סרי את שער הבכורה שלו בנבחרת, שער בדקה ה-64 בניצחון 0–3 על נבחרת ליבריה במסגרת מוקדמות מונדיאל 2018.

נכלל בסגל נבחרת חוף השנהב לטורניר גביע אפריקה לאומות 2023.

== תארים ==
;מימוסאס
* אליפות חוף השנהב (1): 2010

;גלאטסראיי
* הסופר קאפ הטורקי (1): 2019

== קישורים חיצוניים ==

== הערות שוליים ==

קטגוריה:כדורגלנים מחוף השנהב
קטגוריה:קשרי כדורגל מחוף השנהב
קטגוריה:כדורגלני מימוסאס
קטגוריה:כדורגלני פאסוס די פריירה
קטגוריה:כדורגלני ניס
קטגוריה:כדורגלני פולהאם
קטגוריה:כדורגלני גלאטסראיי
קטגוריה:כדורגלני בורדו
קטגוריה:כדורגלני האל סיטי
קטגוריה:כדורגלני נבחרת חוף השנהב
קטגוריה:כדורגלני גביע אפריקה לאומות 2017
קטגוריה:כדורגלני גביע אפריקה לאומות 2019
קטגוריה:כדורגלני גביע אפריקה לאומות 2021
קטגוריה:כדורגלני גביע אפריקה לאומות 2023
קטגוריה:ילידי 1991
לוטוס סימן 2

לוטוס סימן 2 (באנגלית: Lotus Mark II) היא מכונית ספורט 2 מושבים בתצורת קבריולה, מתוצרת יצרנית מכוניות המרוץ והספורט "לוטוס מכוניות" הבריטית אשר יוצרה בשנת 1949. את הדגם תכנן, בנה ועיצב קולין צ'פמן, בעל חברת לוטוס מכוניות, בזמן שירותו בחיל האוויר המלכותי.

המנוע והגיר נלקחו מדגם "פורד 8" ומאוחר יותר מדגם "פורד 10". הגוף נלקח מדגם "אוסטין 7".

== גלריה ==
<gallery mode="packed">
קובץ:BarberMuseumBackstageRestoration.jpg| לוטוס סימן 2
קובץ:LotusMk2.JPG| לוטוס סימן 2
קובץ:LotusMk2Cockpit.JPG|מבט לתא הנהג
</gallery>

==ראו גם==
* לוטוס סימן 6
* לוטוס 32

==קישורים חיצוניים==

==הערות שוליים==

קטגוריה:מכוניות ספורט
קטגוריה:מכוניות קבריולה
קטגוריה:דגמי מכוניות שהושקו ב-1949
2
קטגוריה:מכוניות בריטיות
אלי אבוטבול

אלי אבוטבול (נולד ב-13 ביולי 1967) הוא עורך דין וראש המועצה המקומית זכרון יעקב. כיהן בתפקיד בשנים 2003–2016 ובשנת 2024 נבחר שוב לראשות המועצה. בעל משרד עורכי דין.

==קורות חיים==
אלי אבוטבול נולד בזכרון יעקב בשנת 1967.

לאחר סיום לימודי התיכון בבית הספר אורט השומרון התגייס לצה"ל בשנת 1985 ושירת כפקיד בחטיבת הנח"ל. בשנת 1989 לאחר שחרורו מהצבא החל לעסוק בתחום קידום נוער בזכרון יעקב ובהמשך מילא את תפקיד רכז הנוער ביישוב.

בשנת 1993 נבחר ליו"ר מועצת פועלי זכרון יעקב וחוף הכרמל – הצעיר בגילו בארץ. בתפקיד זה שירת 10 שנים. לפני שנבחר לראשות המועצה שימש רכז נוער בסיכון במועצה, ויושב ראש מועצת פועלי זכרון יעקב וחוף הכרמל, יועץ משפטי בהסתדרות וחבר המועצה המקומית מאז 1998 ועד להתפטרותו מראשות המועצה.

בתחילת הקריירה הפוליטית שלו, הוא היה איש מפלגת העבודה והיה סגנו של קודמו לראשות המועצה, ישי שיבובסקי. בהמשך, אבוטבול היה ראש סניף מפלגת העבודה המקומי ואילו שיבובסקי היה ראש המועצה מטעם מפלגת "יש", המקומית. השניים הפכו ליריבים פוליטיים.

===ראש מועצת זכרון יעקב===
בשנת 2003, בגיל 36, נבחר לראשות המועצה המקומית זכרון יעקב – ראש המועצה ה-5, מטעם רשימה עצמאית – "זיכרון שבלב", זאת לאחר 30 שנות כהונת ראש המועצה הקודם ישי שיבובסקי. כאשר שיבובסקי פרש, אבוטבול ניצח בבחירות והגיע לראשות המועצה מטעם מפלגת העבודה. אלא שבסופו של דבר, כמו שיבובסקי, גם אבוטבול נאלץ להקים מפלגה מקומית, מפלגת "זיכרון שבלב", ולהמשיך להתמודד מטעמה על ראשות המועצה, במערכות הבחירות.

אחת היוזמות שלו כראש מועצה הייתה מכירה ושיקום של בית ההבראה של "מבטחים" בזכרון יעקב.

בשנת 2008 נבחר אבוטבול שנית לראשות המועצה כמתמודד יחיד.

בשנת 2010 הוביל מאבק אזורי כנגד הקמת חוות גז בכניסה לזכרון יעקב.

בשנת 2013 נבחר לקדנציה שלישית ברוב של 70 אחוזים.

בשנת 2015 מבקר המדינה הוציא שלושה צווי הגנה לשלושה חושפי שחיתויות שחשפו מעשי שחיתות במועצה המקומית זכרון יעקב. על פי דוח מבקר המדינה, ראש המועצה אלי אבוטבול תפר מכרזים ציבוריים לחברי ילדותו. בנוסף, נוכח העובדה שהמועצה המקומית זכרון יעקב הפרה באופן שיטתי את צווי ההגנה הזמניים שכבר ניתנו למתלוננים, החליט מבקר המדינה ונציב תלונות הציבור להעביר את החלטתו בעניין ליועץ המשפטי לממשלה.

בקדנציה זו אישר תוכניות ארוכות טווח עבור המושבה כגון: פארק היין, גבעת זמארין ההיסטורית, סינמטק זיכרון, בית הילד ועוד.

במרץ 2016 נחקר אבוטבול במשטרה בעקבות תלונה על איומים. באפריל 2016 המשטרה הודיעה שגיבשה תשתית ראייתית להעמדתו לדין בגין איומים ועבירות נוספות. מממצאי החקירה עלה כי ראש המועצה איים על איש עסקים שייפעל לעצור את קידום ענייניו של איש זה, בשל התנגדותו לפרויקט שהמועצה קידמה. בשל המלצת המשטרה, החליט אלי אבוטבול להתפטר מראשות המועצה, אף שלא הוגש נגדו כתב אישום.

ב-2018 הודיע כי יתמודד שוב לתפקיד ראש המועצה, משום שהפרקליטות טרם קיבלה החלטה בעניינו.

בבחירות לראשות מועצת זכרון יעקב שנערכו באוקטובר 2018 זכה אבוטבול בכ-43.5% מהקולות אך הפסיד לראש המועצה המכהן זיו דשא (שקיבל כ-50% מהקולות).

ביולי 2019 הודיעה הפרקליטות על סגירת התיק.

בבחירות 2024 התמודד שוב לראשות המועצה בראש סיעת ״זיכרון אחת״, מול זיו דשא קיבל כ-45% מהקולות ונבחר לתפקיד.

== חיים אישיים ==
אבוטבול גרוש ואב לארבעה.

==קישורים חיצוניים==

== הערות שוליים ==

קטגוריה:מזכירי מועצות פועלים
קטגוריה:ראשי מועצת זכרון יעקב
קטגוריה:ראשי רשויות מקומיות מטעם העבודה
קטגוריה:בוגרי תיכון אורט השומרון
קטגוריה:עורכי דין ישראלים
קטגוריה:ישראלים שנולדו ב-1967
דייזי טרנר

דייזי טרנר (באנגלית: Daisy Turner; 21 ביוני 1883 – 8 בפברואר 1988) הייתה מספרת סיפורים ומשוררת אמריקאית.

== ביוגרפיה ==
היא נולדה בגריפטון שבורמונט לעבדים משוחררים והתפרסמה בהמשך חייה תודות להקלטות של סיפורי משפחתה ששורשיהם באנגליה ובאפריקה. ביתה, שבו גדלו 13 ילדים, ממוקם על "דייזי טרנר לופ", שהוא מסלול אופניים ליד גריפטון. הוריה היו סאלי ואלכסנדר טרנר. אביה שהיה עבד, ברח מהמטע שלו בתחילת מלחמת האזרחים האמריקאית, והצטרף לחיל הפרשים הראשון של ניו ג'רזי בצבא האיחוד. באביב 1863 הוביל טרנר את הגדוד שלו למטע שבו עבד, בפורט רויאל, וירג'יניה, והרג את המעביד שלו. לאחר השירות הצבאי חזר לניו אינגלנד, שם עבד כחוטב עצים. הוא ואשתו סאלי בנו בית בגריפטון שבורמונט וגידלו 16 ילדים.

מלבד עיסוקה כמספרת סיפורים מחוננת, הייתה טרנר היסטוריונית משפחתית. דייזי טרנר פעלה רבות לתיעוד מורשתה, החל מילדותה ועד מותה בגיל 104.

טרנר מעולם לא נישאה, באחד מסיפוריה היא מספרת איך תבעה את הגבר שהבטיח להתחתן איתה וחזר בו, וניצחה בתביעה.

== עבודתה ==
סיפוריה של טרנר הוקלטו ונשמרו, והיוו השראה לעבודות רבות אחרות.

אחד הסיפורים האישיים שטרנר סיפרה לעיתים קרובות, היה על תחרות בית ספר שנערכה כשהייתה בת שמונה בערך. בתחרות, מורתה הורתה לטרנר לדקלם שיר עם בובה שחורה, אבל ברגע האחרון טרנר התנגדה והמציאה שיר משל עצמה.

סיפור זה הפך בהמשך לנושא של ספר ילדים מאת מייקל מדיריס ואנג'לה שלף מדריס, שמוזכר גם בספר Racial Innocence: Performing American Childhood from Slavery to Civil Rights מאת רובין ברנשטיין.

ניתן לראות אותה מדקלמת שירה בגיל 104 בסרטו התיעודי של קן ברנס - "מלחמת האזרחים".

בשנת 2016 התפרסם ספר על חייה, סיפוריה ופועלה "Daisy Turner's Kin" מאת הפולקלוריסטית ג'יין בק.

הסיפור של דייזי טרנר ממשיך למשוך תשומת לב רבה כחלק מהמאמץ לשמר את ההיסטוריה העממית של ורמונט בארצות הברית.

== קישורים חיצוניים ==
* [https://www.vermontfolklifecenter.org/media-content/daisy-turner מידע וסיפורים מאתר הפולקלור של ורמונט]
* [http://cdi.uvm.edu/findingaids/viewEAD.xql?pid=turnerdaisy.ead.xml אוסף המסמכים על דייזי טרנט מאוניברסיטת ורמונט]
* 
* [https://www.prx.org/series/16101-journey-s-end-the-memories-and-traditions-of-dais הקלטות של סיפוריה של דייזי טרנר]
* 

== הערות שוליים ==

קטגוריה:מספרי סיפורים אמריקאים
קטגוריה:משוררות אפרו-אמריקאיות
קטגוריה:משוררים אפרו-אמריקאים
קטגוריה:אמריקאיות שנולדו ב-1883
קטגוריה:אמריקאים שנולדו ב-1883
קטגוריה:אמריקאיות שנפטרו ב-1988
קטגוריה:אמריקאים שנפטרו ב-1988
WannaCry

WannaCry (בתרגום לעברית: רוצה לבכות) הוא שמה של תוכנת כופר שהופצה כחלק ממתקפת הסייבר שהחלה ב-12 במאי 2017 ופגעה במאות אלפי מחשבים.

התוכנה, שידועה גם בשם WanaCrypt0r 2.0 שימשה במאי 2017 במתקפה על 230,000 מחשבים במעל ל-150 מדינות בעולם. התוכנה הצפינה מידע חשוב על גבי המחשב ותבעה ב-28 שפות שונות תשלום של 600 דולר בביטקוין לפענוח.

ב-18 בדצמבר 2017 היועץ לביטחון המולדת תחת דונלד טראמפ, טום בוסרט טען כי קוריאה הצפונית היא זו שעמדה מאחורי המתקפה, ובריטניה הצטרפה להאשמה<ref></ref>.

==נפגעי התוכנה==
התוכנה פגעה בחברת התקשורת הספרדית טלפוניקה ומפעילות סלולר אחרות. בין המטרות שהותקפו נמצאים מספר בתי חולים השייכים לשירות הבריאות הלאומי הבריטי, חברת הרכבות הגרמנית דויטשה באן, חברת הלוגיסטיקה "פדקס" ויותר מאלף מערכות ברוסיה, בהם מחשבי חברת הרכבות הרוסית, משרד הפנים, משרד הבריאות, המשרד למצבי חירום והגנה אזרחית ומחשבי סברבנק ומפעילת הסלולר מגאפון.

התוכנה עשתה שימוש באקספלויט EternalBlue שפותח על ידי הסוכנות לביטחון לאומי. EternalBlue מנצל פרצת אבטחה שקיימת במחשבים שמריצים גרסאות לא מעודכנות של מערכות הפעלה מבית מיקרוסופט. המחשבים שהריצו את מערכת ההפעלה Windows XP, שלא נתמכה על ידי החברה כבר מספר שנים, נפגעו בצורה הנרחבת ביותר.

==השפעות==
התוכנה שהופצה ב-12 במאי 2017 פגעה קשות במערך המחשוב של שירות הבריאות הלאומי בבריטניה והביאה לכך שלרופאים לא הייתה יכולת לגשת לתיקי המטופלים וחולים רבים הופנו לבתי חולים אחרים. זאת לאחר שבשנת 2016, 42 מערכות מחשוב של שרותי הבריאות עדיין הריצו את גרסת Windows XP.

==תגובות==
ב-13 במאי 2017 מיקרוסופט סיפקה עדכון אבטחה קריטי לכל המחשבים שהריצו את Windows XP ו-Windows Server 2003, אף על פי שהחברה חדלה מלתמוך במערכות אלה עם המעבר לווינדוס 8. בצהרי 13 במאי 2017 , האקר אנגלי הכותב בטוויטר תחת הכינוי @MalwareTechBlog רשם את הדומיין iuqerfsodp9ifjaposdfjhgosurijfaewrwergwea.com לאחר שגילה שהכופרה פונה אליה, ובכך הביא לעצירת התוכנה שהפסיקה לעבוד ולהתפשט.

לאחר שנודע לה על ההשפעה הקשה על מערכות הבריאות במדינה, ראש ממשלת בריטניה תרזה מיי אמרה שתוכנת הכופר לא כוונה נגד שירותי הבריאות הלאומיים וכי מדובר במתקפה בינלאומית שהשפיעה על מספר מדינות.

בשל חשש מפגיעה בתשתיות מחשוב ישראליות, הודיע שר התשתיות הלאומיות, האנרגיה והמים יובל שטייניץ על כוננות סייבר מוגברת.

==קישורים חיצוניים==

*יניב אביטל, [https://www.geektime.co.il/wannacry-attack/ מתקפת הכופר הגדולה: כל מה שאתם צריכים לדעת ואיך להתגונן], גיקטיים
* 
* הדגמה של תפיסת המתקפה https://youtu.be/0jb8zd7H634

==הערות שוליים==

קטגוריה:האקינג
קטגוריה:2017
קטגוריה:2017 ברוסיה
קטגוריה:תוכנות כופר
מרקו הוגר

מרקו הוגר (בגרמנית: Marco Höger, נולד ב-16 בספטמבר 1989 בקלן שבגרמניה המערבית) הוא כדורגלן גרמני המשחק בוולדהוף מנהיים בעמדות המגן הימני והקשר.

==קריירת מועדונים==
הוגר שיחק כנער בבאייר לברקוזן, ואחר כך עבר לאקדמיית הנוער של אלמניה אאכן. בקיץ 2008 החל לשחק בקבוצת המילואים של אלמניה אאכן, ובמרץ 2010 ערך את הבכורה בקבוצה הבכירה של המועדון, במשחק מול אנרגי קוטבוס במסגרת הבונדסליגה השנייה. באותה שנה חתם הוגר על חוזה מקצועני בקבוצה הבכירה, ובעונת 2010/11 הפך לשחקן הרכב קבוע, וקבוצתו סיימה במרכז הטבלה. בקיץ 2011 עבר הוגר לשאלקה 04, כאשר דמי ההעברה לא נחשפו. כבר עם הגעתו לקבוצה שיחק הוגר בהרכב שאלקה במשחק הסופר קאפ הגרמני מול בורוסיה דורטמונד. המשחק הסתיים בתוצאה 0-0, ושאלקה ניצחה 3–4 בבעיטות הכרעה. בעונת 2011/12 סיימו הוגר ושאלקה במקום השלישי בבונדסליגה, והגיעו עד לרבע גמר הליגה האירופית, שם הודחו על ידי אתלטיק בילבאו. בעונת 2012/13 הוגר ושאלקה סיימו במקום הרביעי בבונדסליגה, והודחו בשמינית גמר ליגת האלופות על ידי גלאטסראיי. בינואר 2013 הוארך חוזהו של הוגר בשאלקה עד ליוני 2016. בעונת 2013/14 סיימו הוגר ושאלקה במקום השלישי בבונדסליגה, והודחו מליגת האלופות בשמינית הגמר לאחר שספגו צמד תבוסות לריאל מדריד. בעונה זו סבל הוגר מפציעות, וערך שמונה הופעות ליגה בלבד. ב2104/15 הוגר חזר להיות שחקן משמעותי בשאלקה, כאשר ערך 26 הופעות ליגה. בעונה זו סיימה שאלקה במקום השישי בבונדסליגה, ובליגת האלופות הצליחה למתוח את ריאל מדריד, כאשר לאחר הפסד 0–2 בבית, ניצחה 3–4 בחוץ ונזקקה רק לשער אחד נוסף כדי לחולל סנסציה. הוגר פתח והוחלף בשני המשחקים. במאי 2015 הושעה הוגר מהקבוצה לאחר הפסד הליגה 0–2 לפ.צ. קלן ביחד עם סידני סאם וקווין פרינס בואטנג, משום שמנכ"ל הקבוצה הורסט הלדט טען כי ישנו חוסר מחויבות של השחקנים לקבוצה וישנם פערים בלתי ניתנים לגישור. עם זאת, הוגר נשאר בקבוצה גם בעונת 2015/16, בה ערך חמש הופעות ליגה בלבד. עונה זו הייתה האחרונה שלו בשאלקה.

בפברואר 2016 חתם הוגר בפ.צ. קלן על חוזה לחמש שנים, שיתחיל בעונת 2016/17. עם הגעתו לקלן, הציג הוגר יכולת גבוהה וסייע לקבוצה להתמקם בצמרת הבונדסליגה.

==תארים==
עם שאלקה 04:
* הסופר קאפ הגרמני: 2011

==קישורים חיצוניים==

קטגוריה:מגני כדורגל גרמנים
קטגוריה:כדורגלנים גרמנים
קטגוריה:קשרי כדורגל גרמנים
קטגוריה:כדורגלני אלמניה אאכן
קטגוריה:כדורגלני שאלקה 04
קטגוריה:כדורגלני פ.צ. קלן
קטגוריה:כדורגלני וולדהוף מנהיים
קטגוריה:גרמנים שנולדו ב-1989
יעקב לוי (ראש מועצה)

יעקב לוי (1924 – 27 בינואר 1975) היה ראש המועצה המקומית זכרון יעקב בשנים 1959–1975.

==ביוגרפיה==
לוי, יליד זכרון יעקב, היה כורם, פועל מחצבה ולוחם בהגנה ובצה"ל. הוא היה חבר מליאת המועצה מאז 1955 וראש סיעת המערך בה מאז 1959. הוא נבחר לראשות המועצה ארבע פעמים ונפטר בתחילת הקדנציה הרביעית. כראש מועצה, היה גם חבר הנהלת השלטון המקומי.

כראש מועצה, לוי חידש את "חג היין" במושבה. זאת, אף על פי שאגודת הכורמים במושבה מעולם לא הסכימה לקבל אותו כחבר בה, למרות שהיה כורם, למרות שעמד בתנאי הקבלה, ולמרות שהיה ראש המועצה. לוי קופח בידי כורמי מושבתו ואפילו פנייתו לשר האוצר, לוי אשכול, לא סייעה לו לקבלת זכויותיו.
== חיים אישיים ==
לוי היה נשוי למזל לבית מסוורי, להם נולדו אילנה, אורנה, אבשלום ואורלי.

==קישורים חיצוניים==
* 

== הערות שוליים ==

קטגוריה:אנשי היישוב ילידי הארץ
קטגוריה:ראשי מועצת זכרון יעקב
קטגוריה:ראשי רשויות מקומיות מטעם העבודה
קטגוריה:ישראלים שנולדו ב-1924
קטגוריה:ישראלים שנפטרו ב-1975
נעמי ולך

נעמי ולך (נולדה באוגוסט 1946) היא סופרת וציירת ישראלית.

==ביוגרפיה==
נעמי ולך היא בתם של שרה ופרץ רוזנברג; אביה היה ראשון צנחני היישוב, חקלאי וממציא. סבה מצד אימה, צבי ליברמן, היה איש העלייה השנייה ותנועת העבודה, ממייסדי נהלל וסופר ילדים.

נעמי נולדה וגדלה במושב בית שערים שבעמק יזרעאל, בצה"ל שירתה בנח"ל, ובעיקר בעין יהב. בוגרת תואר ראשון בספרות ולשון עברית מהאוניברסיטה העברית בירושלים (1969-1966) ובעלת תעודת הוראה מהאוניברסיטה העברית (1973).

למדה ציור אצל שמעון אבני ברחובות. הציגה תערוכות רישומים, ורובן בגלריה מבט בתל אביב.

ארבעה ספרי פרוזה פרי עטה ראו אור בהוצאת כרמל.

נעמי נשואה לדוד ולך, פרופסור אמריטוס במחלקה למדעים ביומולקולריים במכון ויצמן, הם מתגוררים ברחובות ולהם שני ילדים; בתה, רחל ולך היא משוררת.

==ספרים==
*הגדרת הצמחים, הוצאת כרמל, ירושלים, עורכת דבורה חיץ, 2008,
*כרישום התקבּצוּת העלים, הוצאת כרמל, ירושלים, עורכת דבורה חיץ, 2012.
*כל מה שיש בעולם, הוצאת כרמל, ירושלים, עורכת דבורה חיץ, 2014.
*רישום מתכסה ברישום, הוצאת כרמל, ירושלים, עורכת דבורה חיץ, 2016.
*ענן באמצעו של הרכס, הוצאת כרמל, ירושלים, עורכת דבורה חיץ, 2018.

==תערוכות יחיד==
* צהוב, כחול וורוד: עבודות על נייר, מבט גלריה לאמנות עכשווית, תל אביב, אוצֵר: אפרים בן-יקיר, 1991.
* רישום וסיפור קצר, מבט גלריה לאמנות עכשווית, תל אביב, אוצר: אפרים בן-יקיר, 1993.
* רישום על רישום, מבט גלריה לאמנות עכשווית, תל אביב, אוצר: אפרים בן-יקיר, 1995.
* תערוכת רישום, מבט גלריה לאמנות עכשווית, תל אביב, אוצר: אפרים בן-יקיר, 2004.

==תערוכות קבוצתיות==
* רישומים (ביחד עם יוסי אשר, אירית חמו ומני סלמה), גלריה לאמנות, מרכז ההנצחה, קריית טבעון, אוצרת: אסתי רשף, 1994.
* תערוכת פתיחה עונת 1999/2000, מבט גלריה לאמנות עכשווית, תל אביב, אוצר: אפרים בן-יקיר, 1999.

==קישורים חיצוניים==
* [http://rishoom.blogspot.co.il רישום מתכסה ברישום, הבלוג של נעמי ולך]
* [http://www.imj.org.il/artcenter/newsite/he/exhibitions/?artist=וולך,%20נעמי&list נעמי ולך, באתר מרכז המידע לאמנות ישראלית במוזיאון ישראל]
* 

קטגוריה:ציירות ישראליות
קטגוריה:ציירים ישראלים
קטגוריה:סופרות ישראליות
קטגוריה:סופרים ישראלים
קטגוריה:בית שערים (מושב): אישים
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:ישראליות שנולדו ב-1946
קטגוריה:ישראלים שנולדו ב-1946
אריה דוידסקו

אריה דוידסקו (24 בינואר 1931 - 12 בינואר 2018) היה מאמן כדורסל ישראלי. אימן מספר רב של קבוצות בליגת העל בכדורסל, שימש עוזר מאמן מכבי תל אביב רלף קליין בתקופה שבה הקבוצה זכתה בגביע אירופה לאלופות בכדורסל ובארבע אליפויות הליגה.

==ביוגרפיה==
דוידסקו נולד בבקאו שברומניה. שימש כשחקן כדורסל ומאמן ברומניה ואימן את נבחרות הנוער והעתודה הרומנית.

עלה לישראל בשנת 1962. מעונת 1962/1963 שימש כמאמן של קבוצות הפועל חיפה, הפועל חולון, הפועל גבעת ברנר, הפועל גבעת חיים, מכבי חיפה, הפועל ירושלים, בית"ר תל אביב, הפועל תל אביב והפועל עפולה.

בין השנים 1976–1980 שימש כעוזר מאמן של רלף קליין במכבי תל אביב, כשהישג השיא אליו הגיעו הוא זכייתה של הקבוצה בגביע אירופה לאלופות בכדורסל, לצד זכייה אליפות ישראל בכל ארבע העונות, וארבע זכיות בגביע המדינה.

עם קליין שיתף פעולה כעוזרו בנבחרת הנוער ונבחרת העתודה הראשונות שהוקמו בישראל בשנים 1965 - 1974. בנוסף שימש דוידסקו כמאמן ראשי בנבחרת הנוער בשנים 1975 - 1977 ו-1987 - 1988.

משרת האימון האחרונה בקריירה שלו הייתה במכבי גבעת שמואל מהליגה הארצית (השנייה דאז) בעונת 1989/1990. הוא התפטר מתפקידו ב-16 בנובמבר 1989, אחרי המחזור השישי.

דוידסקו שימש גם כמורה לחינוך גופני בבית ספר תיכון רמלה-לוד, ושימש כרכז קורסי המדריכים והמאמנים בבית הספר למאמנים במכון וינגייט.

דודיסקו היה נשוי לאילנה דוידסקו ולהם נולדו שני בנים, ד"ר אופיר דוידסקו ורון דוידסקו.

==הערות שוליים==

קטגוריה:מאמני הפועל חיפה בכדורסל
קטגוריה:מאמני כדורסל ישראלים
קטגוריה:מאמני הפועל חולון
קטגוריה:מאמני הפועל ירושלים בכדורסל
קטגוריה:מאמני הפועל עפולה בכדורסל
קטגוריה:עולים בשנות ה-1960
קטגוריה:ישראלים ילידי רומניה
קטגוריה:אישים הקבורים בבית הקברות סגולה
קטגוריה:ישראלים שנולדו ב-1931
קטגוריה:ישראלים שנפטרו ב-2018
מאדאם X (סרט, 1966)

מאדאם X (באנגלית: Madame X) הוא סרט דרמה אמריקאי משנת 1966 בבימויו של דייוויד לוול ריץ' עם לנה טרנר בתפקיד הראשי.

התסריט מבוסס על המחזה "מאדאם X" של המחזאי הצרפתי אלכסנדר ביסון משנת 1908. המחזה הוא על אישה הנשואה לגבר עשיר ונאלצת לנטוש את ביתה ובנה לאחר שהואשמה בבגידה. כעבור שנים רבות היא מתחברת לגבר שמאיים לחשוף את עברה והיא הורגת אותו. היא מובאת למשפט ומסרבת למסור את שמה האמיתי. מגן עליה עורך דין שהוא בנה שאינו מזהה את אמו.

המחזה זכה לעיבודים רבים לקולנוע בגרסאות שונות עוד בתקופת הסרט האילם בשנים 1916, 1920 ו-1929 וכן בהפקות בשנים 1937, 1948 1952 1954, ו-1981 (סרט טלוויזיה עם טיוזדיי וולד).

==תקציר העלילה==
הולי פארקר (לנה טרנר) ממעמד נחות נישאת לקלייטון אנדרסון (ג'ון פורסיית') עורך דין ממשפחה עשירה שיש לו שאיפות להתמנות לתובע הכללי בוושינגטון.

היא מתקבלת בקרירות ובחשדנות על ידי אמו של קלייטון, אסטל (קונסטנס בנט-נפטרה מיד בסיום הצילומים משבץ מוחי) שלא סובלת אותה מהרגע הראשון בגלל היותה ממעמד נמוך. היא עוקבת אחריה כל הזמן ומחכה למעידה.

לזוג נולד בן אך קלייטון מרבה להיעדר מהבית בגלל עבודתו. באחד הבילויים המשותפים שלהם היא נפגשת בפיל בנטון (ריקרדו מונטלבן) שמתחיל לחזר אחריה.

פיל לוקח אותה להצגות ולמסעדות והקשר ביניהם מתהדק. כאשר קלייטון מודיע לה כי הוא עומד להתמנות לתובע כללי והם יהיו כעת כל הזמן ביחד, היא מתכוונת להפסיק את קשריה עם פיל.

היא נוסעת לפיל ומודיעה לו כי החליטה להפסיק את הקשר אתו. הוא מסרב ובוויכוח שמתפתח ביניהם היא הודפת אותו ממנה. הוא מתגלגל במדרגות, שובר את מפרקו ומת. הולי נמלטת מהדירה ושוכחת את הצעיף שלה. כשהיא מגיעה לביתה מחכה לה אסטל המגישה לה את הצעיף שהובא על ידי בלש שעקב אחריה.

אסטל מציעה לה שכדי לשמור על כבוד המשפחה היא תביים טביעה שלה. הולי תעבור לאירופה בזהות אחרת וסכום כסף חודשי יופקד למחייתה. הולי מסכימה מחוסר ברירה.

עם השנים הולי מתחילה לשתות ומתדרדרת. היא נוסעת למקסיקו ופוגשת של באחד הברים הזולים את דן סאליבן (ברג'ס מרדית'). שניהם משתכרים והולי פולטת פרטים על עברה. הוא מגלה את שמה האמיתי, מפתה אותה לטוס לארצות הברית ומגלה לה את תוכנית הסחיטה שלו. היא יורה והורגת אותו כדי למנוע זאת ממנו.

היא מובאת למשפט אך מסרבת למסור את שמה האמיתי ומופיעה בתור מאדאם X. עורך הדין שנבחר להגן עליה הוא קלייטון אנדרסון הצעיר. (קייר דוליאה). באולם יושבים גם קלייטון ואמו.

הולי עולה על דוכן העדים ומעידה כי עשתה את המעשה להגן על בנה אך לא מוסרת פרטים נוספים. אז מזהים אותה קלייטון ואמו אך לא אומרים דבר. לאחר עדותה חשה הולי ברע, נלקחת לחדר סמוך ומתה שם ליד בנה עורך הדין שאינו מזהה אותה.

==קישורים חיצוניים==

* [https://www.youtube.com/watch?v=kVus5ARFil4 קדימון לסרט מאדאם X (1966)], באתר יוטיוב
* [http://www.tcm.com/tcmdb/title/82311/Madame-X/ מאדאם X (1966)], באתר TCM

קטגוריה:סרטים באנגלית
קטגוריה:סרטי דרמה אמריקאיים
קטגוריה:סרטים מבוססי מחזות
קטגוריה:סרטי בית משפט אמריקאיים
קטגוריה:סרטי 1966
קטגוריה:סרטי אולפני יוניברסל
פרשת אדם ורטה

פרשת אדם ורטה התרחשה בשנת 2014, והועלה בה לדיון ציבורי חופש הביטוי של מורים בכיתות בתי הספר, בעקבות מקרה פיטוריו של המורה אדם ורטה. הפרשה הובילה לשיח נרחב על המקום להבעת דעות פוליטיות אישיות מצד אנשי חינוך במהלך השיעורים בבתי הספר. בינואר 2022 עלתה לשידור הסדרה "שעת אפס" בערוץ כאן 11, השואבת השראה מהפרשה.

==הפרשה==
בשנת 2014 לימד המורה אדם ורטה (נכדה של נתיבה בן-יהודה) פילוסופיה ומחשבת ישראל בתיכון אורט גרינברג שבקריית טבעון. בחודש ינואר פנתה תלמידת י"ב בשם ספיר סבח במכתב לשר החינוך דאז, שי פירון, ובו העלתה טענות כלפי המורה ורטה. לדבריה, "הוא דואג להדגיש את דעותיו הפוליטיות מדי שיעור. הוא מסביר שהוא שמאלני קיצוני, שמבחינתו המדינה היא לא שלנו, היהודים, אלא של הפלסטינים, ושאנו היהודים לא צריכים לחיות בה". כמו כן, ציינה סבח במכתב שורטה טען כי צה"ל הוא צבא אכזרי ולא מוסרי, וכשהיה בכנס מחוץ לישראל קרא "ויוה פלסטין". המכתב נשלח גם לחבר הכנסת לשעבר מיכאל בן ארי, שפרסם אותו בדף הפייסבוק שלו.

בעקבות פרסום המכתב הוזמן ורטה לשיחת שימוע לפני פיטורין בפני הנהלת רשת אורט, כיוון שעבר לכאורה על האיסור להביע דעות פוליטיות בפני תלמידים. בשימוע הכחיש ורטה את הדברים. לאחר ביקורת ציבורית שהושמעה כנגד ההזמנה לשימוע, ומשנטען שהשימוע שבוצע לא היה הוגן, זומן ורטה לשימוע נוסף כעבור שבוע וחצי. השימוע התקיים במשרדי אורט, בנוכחות נציג משרד החינוך ועורך דינו של ורטה, מיכאל ספרד. לאחר השימוע השני נקבע כי ורטה לא יפוטר, לאחר שהתנצל על הפגיעה האישית בתלמידה וחזר בו מחלק מאמירותיו. הוא קיבל התראה לבל יישנה המקרה. כמה חודשים לאחר מכן פוטר ורטה, לטענת בית הספר, עקב קיצוצים וביטול המגמה שבה לימד.

כחודש לאחר התפוצצות הפרשה הורה שר החינוך שי פירון להקים ועדה שתבחן את גבולות השיח במערכת החינוך. הוועדה הוקמה על מנת להגדיר את גבולות חופש הביטוי של עובדי הוראה במערכת החינוך. יו"ר הוועדה הייתה יו"ר המזכירות הפדגוגית במשרד החינוך רחל מתוקי, והיו חברים בה פרופ' אשר כהן, יועז הנדל, מפמ"ר אזרחות לשעבר אדיר כהן, הממונה על החינוך הדרוזי והצ'רקסי במשרד מוהנא פראס, ופרופ' עליאן אלקרינאוי.

בספטמבר 2014 נקבע לראשונה בדוח מנכ"ל משרד החינוך שהוצא בעקבות פעילות הוועדה כי מורה יוכל לבטא את עמדותיו הפוליטיות, אך בתנאי שלא יכפה את עמדותיו, יאפשר שיח מכבד, ויאפשר לתלמידים להשמיע מגוון דעות ועמדות. בכך בוטל נוהל שנקבע בחוזר מנכ"ל קודם, האוסר על עובד הוראה להביע עמדות פוליטית אישיות.

== ביטויי הפרשה בתיאטרון ובסדרת טלוויזיה ==
ביולי 2015 הוצג המחזה "השימוע", יצירתה של רננה רז, שבו הוקרא תוכן השימוע שנערך לורטה.

בינואר 2022 עלתה לשידור סדרת הטלוויזיה "שעת אפס" בערוץ כאן 11, השואבת השראה מהפרשה.<ref></ref> בסדרה גילם השחקן דורון בן-דוד את המורה אמיר הלוי בהשראת ורטה, והשחקנית מיה לנדסמן את התלמידה ליאן זרחי בהשראת סבח. באותו חודש אף נערך ריאיון מחודש עם השניים בהנחיית גאולה אבן-סער בשל עליית הסדרה, שבעקבותיו ספגה סבח ביקורת רבה בשל דבריה.

==קישורים חיצוניים==
* 
* 
* 
* 

==הערות שוליים==

קטגוריה:חופש הביטוי בישראל
קטגוריה:ישראל: חינוך
Soy Luna

Soy Luna, הוא הפסקול הראשון של הטלנובלה סוי לונה אשר הושק ב-26 בפברואר 2016. הפסקול מכיל את השירים מהחלק הראשון של העונה הראשונה (פרקים 1–40), לדוגמה: שיר הנושא, Alas.

==רשימת שירים==

===תרגום שמות השירים לעברית===
# "כנפיים"
# "אמיצה"
# "את"
# "נמלטים"
# "גורל אחד"
# "על גלגלים"
# "לב"
# "תסתכלו עלי"
# "אני אשתגע" 
# "מרגיש" 
# "בלתי נראים" 
# "דרך" 

==מיקומי שיא==

==קישורים חיצוניים==

קטגוריה:פסקולים מ-2016
קטגוריה:סוי לונה
קטגוריה:פסקולי וולט דיסני רקורדס
Soy Luna: La vida es un sueño

Soy Luna: La vida es un sueño (בתרגום חופשי: "החיים הם חלום"), הוא הפסקול השלישי של הטלנובלה "סוי לונה". הפסקול יצא לאור ב-3 במרץ 2017. 
== הפקה ==
הפסקול מכיל את השירים שהושמעו בפרקי העונה השנייה של הסדרה. שני סינגלים מהפסקול, "תמיד ביחד" ו"לינדה" הועלו ליוטיוב בפברואר 2017 על ידי Claro Music, לערוץ היוטיוב של דיסני - אמריקה הלטינית. הפסקול כולל שירים הן בספרדית והן באנגלית, ובאחד השירים יש אף חלק באיטלקית. הגרסאות המלאות של כל השירים הועלו ליוטיוב ב-2 במרץ 2017. בשונה מהפסקולים הקודמים, הפסקול "La vida es un sueño" מחולק לשני דיסקים. הדיסק הראשון מכיל שירים מקוריים שנכתבו עבור העונה השנייה והדיסק השני מכיל שירים מקוריים נוספים של הסדרה, ונוסף עליהם קאברים למספר שירים, כדוגמת השיר "Footloose" שנכתב במקור לסרט שוודי שפורסם ב-1984, והשיר "Yo Quisiera" שמבוצע בפסקול על ידי מייקל רונדה, נכתב בידי ההרכב המוזיקלי Reik. בנוסף, השיר "Allá Voy" נכתב, הולחן ובוצע על ידי רוג'רו פסקווראלי, דמות ראשית בסדרה, שיצר את השיר במיוחד עבור פסקול זה.

במהלך סיבוב ההופעות Soy Luna En concierto, נערכו מספר השקות לפסקול (Firma De Discos), במסגרתן השחקנים חתמו על הדיסקים למעריצים בעודם יושבים סביב שולחן ארוך במקום ציבורי.

רק במדינות אמריקה הלטינית הפסקול נמכר כשני דיסקים. באירופה ובעוד מדינות, הפסקול פוצל לשניים וכל חלק הושק בתאריך אחר. הפסקול הראשון (הדיסק הראשון) נקרא: Soy Luna - Season 2 - La Vida es un Sueño 1 והפסקול השני (הדיסק השני) נקרא: Soy Luna - Season 2 - La Vida es un Sueño 2.

== רשימת שירים ==

===תרגומי שמות השירים לעברית===
====חלק ראשון====
# "תמיד ביחד"
# "מניף את דגלי"
# "החיים הם חלום"
# "פוש, אתה הולך!"
# "איך אני נראית לך?"
# "חצי וחצי"
# "אמיצה"
# "מותק משעשע"
# "יפה"
# "סמוך עליי"
# "את/ה חי/ה בתוכי"
# "יש לי הרגשה"
# "נסיכה"
====חלק שני====
# "פוטלוס"
# "רק בשבילך"
# "תפוס אותי אם תוכל"
# "חושב"
# "נצעד"
# "לשם אני הולך"
# "אני לא מבקשת ממך הרבה"
# "זר"
# "אני כאן"
# "כן, אני מסכימה"
# "הייתי רוצה"
# "תמיד ביחד" (גרסה קבוצתית)

==מיקומי שיא==

==קישורים חיצוניים==

קטגוריה:פסקולים מ-2017
קטגוריה:סוי לונה
קטגוריה:פסקולי וולט דיסני רקורדס